กระทรวงมหาดไทย กำชับผู้ว่าราชการจังหวัดทุกจังหวัด อำนวยความสะดวกกลุ่มเปราะบาง ออกมาใช้สิทธิเลือกตั้ง
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า สำนักงานคณะกรรมการการเลือกตั้ง หรือ กกต. ได้ขอความร่วมมือให้กระทรวงมหาดไทย อำนวยความสะดวกและสนับสนุนการเลือกตั้งแก่กลุ่มเปราะบาง ทั้งผู้สูงอายุ ผู้พิการ หรือทุพพลภาพ ให้สามารถเข้าถึงการใช้สิทธิเลือกตั้งสมาชิกสภาผู้แทนราษฎรเป็นการเลือกตั้งทั่วไป พ.ศ. 2566 ได้ด้วยความเสมอภาคกระทรวงมหาดไทย  มีหนังสือสั่งการไปยังผู้ว่าราชการจังหวัดทุกจังหวัด แจ้งองค์กรปกครองส่วนท้องถิ่นทุกพื้นที่ อำนวยความสะดวกแก่ประชาชนทุกกลุ่ม โดยเฉพาะกลุ่มเปราะบาง โดยจะจัดให้มีรถส่วนกลางรับส่ง จากสถานที่เลือกตั้ง ซึ่งเป็นการปฏิบัติตามพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร พ.ศ. 2561 และระเบียบของทางคณะกรรมการการเลือกตั้ง นอกจากนี้ ยังเน้นย้ำให้ทุกจังหวัด จัดทำและเผยแพร่สื่อประชาสัมพันธ์ให้ความรู้เกี่ยวกับการเลือกตั้ง เพื่อรณรงค์เชิญชวนประชาชนออกไปใช้สิทธิเลือกตั้ง พร้อมสนับสนุนศูนย์ส่งเสริมพัฒนาประชาธิปไตยในพื้นที่ ดำเนินกิจกรรมรณรงค์ส่งเสริมการเลือกตั้ง เพื่อรณรงค์ลดบัตรเสีย  โดยสาธิตการทำเครื่องหมายกากบาทบนบัตรเลือกตั้งสมาชิกสภาผู้แทนราษฎร รวมทั้งกำชับเจ้าหน้าที่จะต้องไม่กระทำการใดๆ เพื่อเป็นการจูงใจ หรือใช้ตำแหน่งหน้าที่ อันเป็นคุณหรือเป็นโทษต่อผู้สมัครรับเลือกตั้งสมาชิกสภาผู้แทนราษฎร หรือพรรคการเมืองโดยเด็ดขาด